THAI เปิดกิจกรรม “อร่อยล้นฟ้า ไม่ต้องบิน ก็ทานได้” จัดเต็มบูธอาหารครัวการบินไทย
พลอากาศเอก ชัยพฤกษ์ ดิษยะศริน ประธานกรรมการ บริษัท การบ …
12 ก.ค. 2563

พลอากาศเอก ชัยพฤกษ์ ดิษยะศริน ประธานกรรมการ บริษัท การบินไทย จำกัด (มหาชน) พร้อมด้วย นายชาญศิลป์ ตรีนุชกร รักษาการแทนกรรมการผู้อำนวยการใหญ่ ร่วมเป็นประธานเปิดบูธจำหน่ายอาหารโดยครัวการบินไทย ในกิจกรรม “อร่อยล้นฟ้า ไม่ต้องบิน ก็ทานได้”
โดยมีนางวรางคณา ลือโรจน์วงศ์ กรรมการผู้จัดการฝ่ายครัวการบิน บริษัท การบินไทยฯ ร่วมในพิธี ณ สำนักงานใหญ่ การบินไทย
ทั้งนี้ นางวรางคณา ลือโรจน์วงศ์ กรรมการผู้จัดการฝ่ายครัวการบิน บริษัท การบินไทยฯ เปิดเผยว่า จากสถานการณ์การแพร่ระบาดของไวรัสโควิด-19 ทำให้บริษัทฯ ต้องหยุดทำการบินชั่วคราว เพื่อเป็นการส่งมอบเมนูอาหารรสชาติเหมือนรับประทานบนเครื่องบิน รวมทั้งเป็นการสร้างรายได้ให้บริษัทฯ อีกทางหนึ่ง บริษัทฯ จึงจัดกิจกรรม “อร่อยล้นฟ้า ไม่ต้องบิน ก็ทานได้” จำหน่ายอาหารเมนูพิเศษหลากหลายเมนูจากครัวการบินไทย เพื่อให้ผู้โดยสารคิดถึงการเดินทางและผู้ที่อยากลิ้มลอง ได้สัมผัสรสชาติอาหารเหมือนที่ให้บริการบนเครื่องบิน
โดยทีมเชฟนานาชาติจากครัวการบินไทยที่มีประสบการณ์ในการทำอาหารขึ้นเครื่องบินของการบินไทย และสายการบินต่างชาติ กว่า 60 ปี มาปรุงสดๆ ด้วยวัตถุดิบที่สะอาด ปลอดภัย ได้มาตรฐานระดับสากล อาทิ ซูชิ โดยเชฟชาวญี่ปุ่น สปาเก็ตตี้คาโบนาร่า และพาสต้าเบคอน โดยเชฟชาวฝรั่งเศส จากครัวอาหารยุโรป และไก่ชาวามา สไตล์อาราบิค โดยเชฟชาวจอร์แดน จากครัวฮาลาล และเมนูขนมหวาน ได้แก่ เครปซูเซทเสิร์ฟพร้อมไอศรีมชาไทย โดยเชฟชาวฝรั่งเศส จากครัวขนมหวาน เป็นต้น รวมทั้งเครื่องดื่มต่างๆ อาทิ น้ำผลไม้รวม ชามะขาม อัญชัญมะนาว รวมทั้งผลิตภัณฑ์จากครัวการบินไทยอีกมากมาย ในราคาสุดคุ้ม และพิเศษ! โปรโมชั่นสมัครเพื่อรับสิทธิ์การเป็นผู้แทนจำหน่ายร้านพัฟแอนด์พาย เฉพาะภายในงานนี้เท่านั้น
สำหรับกิจกรรม “อร่อยล้นฟ้า ไม่ต้องบิน ก็ทานได้” จัดขึ้นในเดือนกรกฎาคม ทุกวันพุธ พฤหัสบดี และศุกร์ เริ่มวันที่ 8 กรกฎาคม 2563 เป็นต้นไป เวลา 10.00-14.00 น. ณ บริเวณโถงชั้น 1 อาคาร 1 สำนักงานใหญ่ การบินไทย ถ.วิภาวดีรังสิต โดยจะมีการหมุนเวียนสับเปลี่ยนเมนูในแต่ละสัปดาห์เพื่อให้ลูกค้าได้ลิ้มลองเมนูอาหารที่หลากหลาย